

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

APSTIPRINĀTS

ar Ogres novada pašvaldības domes

09.07.2025. sēdes lēmumu

(protokols Nr.3; 7.)

**IEKŠĒJIE NOTEIKUMI**

Ogrē

|  |  |  |
| --- | --- | --- |
| 2025. gada 9. jūlijā |  | Nr. 9/2025 |

**Ieteikumi Ogres novada pašvaldības iedzīvotāju padomju darbības nodrošināšanai**

*Izdoti saskaņā ar Valsts pārvaldes iekārtas likuma*

*72. panta pirmās daļas 2. punktu, 73. panta pirmās daļas 3. punktu*

*un Pašvaldību likuma 50. panta pirmo daļu*

**I. Vispārīgie jautājumi**

1. Iekšējie noteikumi (turpmāk – noteikumi) nosaka ieteikumus Ogres novada pašvaldības iedzīvotāju padomju (turpmāk – Iedzīvotāju padome) darbības nodrošināšanai ar mērķi iedibināt augstus ētiskas uzvedības standartus Iedzīvotāju padomju locekļiem, veicinot viņu likumīgu un godprātīgu darbu vietējās sabiedrības interesēs un tādējādi stiprinot sabiedrības cieņu un uzticēšanos Iedzīvotāju padomēm kā vietējo kopienu iedzīvotāju interešu pārstāvēm.

2. Ieteikumi ir saistoši visu Iedzīvotāju padomju locekļiem, un tie ietver katra Iedzīvotāju padomes locekļa profesionālās ētikas principus, normas un ieteikumus, kas jāievēro gan attieksmē pret attiecīgās Iedzīvotāju padomes darbu, gan savstarpējā saskarsmē un komunikācijā, kā arī attiecībās ar citām Iedzīvotāju padomēm, valsts un pašvaldību institūcijām, Ogres novada pašvaldības (turpmāk – pašvaldība) administrācijas darbiniekiem un sabiedrību kopumā.

3. Situācijās, kuras nav tieši regulētas šajos noteikumos, Iedzīvotāju padomes loceklis rīkojas saskaņā ar vispārpieņemtajām ētikas normām un sabiedrībā atzītajiem uzvedības principiem.

**II. Vispārējie ētikas pamatprincipi**

4. Iedzīvotāju padomes loceklis savā darbībā vienmēr ievēro normatīvo aktu prasības, savas tiesības izmanto pamatoti, godprātīgi un attaisnojami, kā arī izvērtē, vai tās ir savienojamas ar labiem tikumiem. Jebkura neatļauta vai nepieklājīga rīcība, kā arī tās pieļaujamība, kuras mērķis ir pretrunā ar reliģiju, likumu, pašvaldības domes un Iedzīvotāju padomes lēmumiem vai labiem tikumiem, vai kura vērsta uz likuma vai lēmuma apiešanu, tiek uzskatīta par Iedzīvotāju padomes locekļa neētisku rīcību.

5. Pildot savus amata pienākumus, Iedzīvotāju padomes loceklis:

5.1. ir morāli atbildīgs par savu rīcību (runām, jautājumiem, debatēm, balsojumiem un izteikumiem par balsojumu motīviem);

5.2. aizstāvot savu viedokli un balsojot par Iedzīvotāju padomes lēmumiem, balstās uz pārbaudītu informāciju un objektīviem faktiem, to godīgu interpretāciju un argumentāciju, ievērojot personu vienlīdzību likuma priekšā un vietējās kopienas iedzīvotāju intereses;

5.3. ir paškritisks – ja kļūdījies, atzīst savas kļūdas, cenšas tās labot, atvainojas par neētisku rīcību, ja tādu pieļāvis;

5.4. ir atsaucīgs attieksmē pret vietējās kopienas iedzīvotājiem un plašsaziņas līdzekļiem, nekavē objektīvas informācijas nonākšanu atklātībā, nesniedz nepatiesu, maldinošu vai sagrozītu informāciju sabiedrībai;

5.5. nelieto tādus izteikumus un neatbalsta tādu rīcību, ko var uztvert kā aicinājumu uz prettiesisku darbību, nepieļauj šādas rīcības slēpšanu;

5.6. neizmanto iegūto konfidenciālo informāciju savās privātajās vai ar Iedzīvotāju padomes locekļu saistītu personu privātajās interesēs, neizpauž šo informāciju prettiesiskā veidā;

5.7. atturas no pašmērķīgas izrādīšanās un nepamatotu, populistisku izteicienu, uzskatu un viedokļu paušanas Iedzīvotāju padomes sēdēs, pašvaldības domes izveidoto komiteju un domes sēdēs;

5.8. ir pieklājīgs pret citiem Iedzīvotāju padomes locekļiem, pašvaldības domes deputātiem, pašvaldības administrācijas darbiniekiem un ikvienu sabiedrības locekli, publiskos izteikumos izvairās no cieņu aizskarošiem vārdiem, žestiem un citādas rīcības;

5.9. neizvairās no atbildēšanas uz jautājumiem par Iedzīvotāju padomes darbu un savu darbu tajā, izņemot jautājumus, kas skar konfidenciāla rakstura informāciju vai viņa privāto dzīvi;

5.10. nepieņem privātu uzaicinājumu un nepiedalās pasākumā vai izvairās no citādas situācijas, ja sakarā ar to var rasties aizdomas par Iedzīvotāju padomes, pašvaldības vai vietējās kopienas prestiža aizskārumu;

5.11. sabiedriskās vietās nedrīkst atrasties acīmredzamā alkohola vai psihotropo vielu reibumā vai klaji nepiedienīgā izskatā;

5.12. Iedzīvotāju padomes sēžu norises laikā un ārpus sēdēm izvēlas tādu uzvedības stilu, kas sabiedrībā nerada šaubas par viņa spējām godprātīgi veikt savus Iedzīvotāju padomes locekļa pienākumus;

5.13. pēc iespējas racionālāk lieto viņam piešķirto pašvaldības mantu un līdzekļus;

5.14. izrāda cieņu pret Iedzīvotāju padomes un pašvaldības domes koleģiāli pieņemtajiem lēmumiem un atturas no to publiskas noniecināšanas vai diskreditēšanas, pat ja viņš personīgi tiem nepiekrīt, kritiku par pieņemtajiem lēmumiem paužot korekti, balstoties uz faktiem, ievērojot pašvaldības institūciju autoritāti un demokrātiskās lēmumu pieņemšanas principus;

5.15. savā publiskajā saziņā, tai skaitā sociālajos medijos, izsakās cieņpilni, konstruktīvi un atbildīgi, atturoties no rupjiem, aizskarošiem vai diskriminējošiem izteikumiem, kā arī no izteikumiem, kas grauj sabiedrības uzticēšanos Iedzīvotāju padomju un pašvaldības darbībai vai rada nepamatotu spriedzi vietējā sabiedrībā;

5.16. izrāda cieņu pret pašvaldības oficiālajiem simboliem un piemiņas vietām, atturoties no jebkādas rīcības vai izteikumiem, kas var noniecināt, apšaubīt vai citādi graut šo simbolu un piemiņas vietu cieņu un nozīmi sabiedrībā, ja attiecīgos simbolus un vietas ir izveidojusi vai atzinusi pašvaldība.

**III. Interešu konflikta un tā šķietamības nepieļaušana**

6. Iedzīvotāju padomes loceklis nepieļauj interešu konflikta veidošanās iespējamību un izvairās no situācijām, kas vietējās kopienas iedzīvotājiem var radīt aizdomas par šķietama interešu konflikta pastāvēšanu vai iespējamību, atsakās no savu pienākumu veikšanas visos gadījumos, kad ētisku apsvērumu dēļ varētu tikt apšaubīta Iedzīvotāju padomes locekļa darbības objektivitāte un neitralitāte, lai vietējās kopienas iedzīvotājiem nerastos iespaids, ka Iedzīvotāju padomes loceklis piedalās Iedzīvotāju padomes darbā un lēmumu pieņemšanā personisko interešu vai apsvērumu ietekmē.

7. Iedzīvotāju padomes loceklis nedrīkst tieši vai netieši ietekmēt citus attiecīgās Iedzīvotāju padomes locekļus, kā arī pārējās Iedzīvotāju padomes, pašvaldības domes deputātus vai pašvaldības administrācijas darbiniekus ar mērķi panākt tāda lēmuma pieņemšanu, kas atbilst viņa paša, viņa ģimenes locekļu, radinieku, darījumu partneru vai politisko sabiedroto personiskajām vai mantiskajām interesēm.

**IV. Atbildība un sūdzību izskatīšanas kārtība**

8. Katrs Iedzīvotāju padomes loceklis personīgi atbild par šo noteikumu ievērošanu.

9. Sūdzību par iespējamu Iedzīvotāju padomes locekļa pieļautu šo noteikumu pārkāpumu vai neētisku rīcību attiecīgās Iedzīvotāju padomes priekšsēdētājam un pašvaldības domes priekšsēdētājam rakstveidā var iesniegt jebkurš Iedzīvotāju padomes loceklis, pašvaldības domes deputāts, pašvaldības administrācijas darbinieks vai pašvaldības iedzīvotājs. Sūdzībā norādāmi konkrēti fakti un apstākļi, ja iespējams, pievienojot pierādījumus vai atsauces uz publiski pieejamiem avotiem.

10. Iedzīvotāju padomes kopīgi ar lēmumu izveido Ogres novada pašvaldības iedzīvotāju padomju ētikas komisiju 5 (piecu) locekļu sastāvā šo noteikumu pārkāpumu izskatīšanai (turpmāk – Ētikas komisija). Ētikas komisijas sastāvā iekļauj tikai Iedzīvotāju padomju locekļus. Ja Ētikas komisijai jāizskata jautājums par Iedzīvotāju padomes locekļa iespējamu ētikas pārkāpumu, kurš ir komisijas sastāvā, attiecīgais Iedzīvotāju padomes loceklis nepiedalās lietas izskatīšanā un viņa vietā konkrētās lietas izskatīšanai Iedzīvotāju padomes ieceļ citu Iedzīvotāju padomju locekli. Ētikas komisijas darbība balstās uz koleģialitātes, caurskatāmības, godprātības un neitralitātes principiem.

11. Attiecīgās Iedzīvotāju padomes priekšsēdētājs saņemto sūdzību nodod Ētikas komisijai izskatīšanai, kas izvērtē iesniegto informāciju saskaņā ar Ētikas komisijas nolikumu. Ētikas komisijas nolikumu apstiprina pašvaldības dome.

12. Ētikas komisijai ir pienākums katru sūdzību izskatīt objektīvi, taisnīgi un bez nepamatotas kavēšanās, par to pieņemot lēmumu. Ētikas komisijai ir tiesības pieprasīt papildu informāciju vai paskaidrojumus no iesaistītajām personām. Sūdzības izskatīšana jāveic saprātīgā termiņā, nepārsniedzot 30 dienas no tās saņemšanas, ja vien nav konstatējami objektīvi iemesli termiņa pagarināšanai. Ētikas komisijai jānodrošina iesaistīto personu tiesības tikt uzklausītām un sniegt viedokli.

13. Ja Ētikas komisija konstatē šo noteikumu pārkāpumu, Iedzīvotāju padomes loceklim ir pienākums atzīt pieļauto rīcību, atvainoties, ja tas nepieciešams, un veikt pasākumus seku novēršanai. Ētikas komisija ir tiesīga sniegt ieteikumus Iedzīvotāju padomes loceklim par turpmāku rīcību un ētiskas uzvedības pilnveidošanu.

14. Par pieņemto lēmumu Ētikas komisija informē attiecīgās Iedzīvotāju padomes priekšsēdētāju, pašvaldības domes priekšsēdētāju un sūdzības iesniedzēju, pievienojot īsu lēmuma pamatojumu. Ētikas komisija pieņem lēmumus slēgtā sēdē, un tie netiek publiskoti. Ētikas komisijai un domes priekšsēdētājam ir tiesības pieņemt atsevišķu lēmumu par ētikas pārkāpuma gadījuma publiskošanu, ja tas ir būtisks sabiedrības interesēm vai attiecas uz plašu sabiedrības daļu. Šādā gadījumā informācija tiek publiskota Ogres novada pašvaldības informatīvajā izdevumā un pašvaldības oficiālajā tīmekļa vietnē [www.ogresnovads.lv](http://www.ogresnovads.lv), izņemot gadījumus, kad informācijas izpaušanu ierobežo normatīvie akti. Publikācijā norādāma pārkāpuma būtība, pieņemtais lēmums un attiecīgā Iedzīvotāju padomes locekļa sniegtais viedoklis, ja tāds ir izteikts.

15. Ētikas komisijas lēmums par Iedzīvotāju padomes locekļa šo noteikumu pārkāpumu nav pārsūdzams.

Domes priekšsēdētāja vietnieks A. Krauja